b"\n_START_ARTICLE_\nHenry Meiggs\n_START_SECTION_\nP\xc3\xa5 USAs \xc3\xb8stkyst\n_START_PARAGRAPH_\nHenry Meiggs startet som trelasthandler i Boston f\xc3\xb8r han flyttet til New York i 1835. Der fortsatte han i samme bransje, og gjorde det godt. I 1830-\xc3\xa5rene var det turbulente \xc3\xb8konomiske tider, og mange selskaper gikk overende. Meiggs' firma var ett av dem som gikk konkurs, og han mistet han alt han eide. Han flyttet til sin gifte s\xc3\xb8ster som bodde i Williamsburg (i n\xc3\xa5v\xc3\xa6rende Brooklyn), og jobbet i sin svogers t\xc3\xb8mmerfirma der. Da nyheten om gullfunn i California n\xc3\xa5dde New York i 1848, bestemte Meiggs seg for \xc3\xa5 dra til San Francisco. Han hadde imidlertid ingen planer om \xc3\xa5 grave etter gull selv. For penger han hadde lagt til side kj\xc3\xb8pte han barken \xc2\xabAlbany\xc2\xbb og lastet henne opp med trelast. I januar 1849 gikk han ombord sammen med familien sin og kastet loss. Turen til California gikk rundt Kapp Horn, og var en lang og farefull seilas som tok flere m\xc3\xa5neder.\n_START_SECTION_\nCalifornia\n_START_PARAGRAPH_\nSommeren 1849 la \xc2\xabAlbany\xc2\xbb til kai i San Francisco. Byen var i rask vekst, og byggematerialer var mangelvare. Meiggs solgte skipslasten med t\xc3\xb8mmer han hadde med seg, og fikk det mangedobbelte av hva han selv hadde betalt. Med pengene han hadde tjent kj\xc3\xb8pte han et sagbruk ved Bodega Bay og en liten kai ved North Beach i utkanten av San Francisco. I 1852 etablerte han sammen med investoren Jerome Ford og andre skogdriftselskapet California Lumber Manufacturing Company, samt den tilh\xc3\xb8rende firmabyen Meiggsville (dagens Mendocino) nord for Golden Gate-stredet. San Francisco vokste raskt og behovet for materialer ble heller ikke mindre av de hyppige brannene som herjet i byen. Sagbruket i Meiggsville og ved Bodega Bay s\xc3\xb8rget for en jevn str\xc3\xb8m av byggematerialer til byen, og gjorde Meiggs til en velst\xc3\xa5ende og vel ansett mann. Han bygde seg et stort hus p\xc3\xa5 Telegraph Hill nord for sentrum, og ble en kjent skikkelse i byens sosiale liv. Han bestemte seg for \xc3\xa5 spekulere i eiendomsmarkedet og kj\xc3\xb8pte store landomr\xc3\xa5der nord for San Francisco rundt North Beach der han allerede hadde et sagbruk og kai. Meiggs forventet at byen snart ville utvides mot nord ogs\xc3\xa5, og finansierte byggingen av tilf\xc3\xb8rselsveier og flytting av en kirkeg\xc3\xa5rd. North Beach var mye n\xc3\xa6rmere byens innseiling (Golden Gate) enn de eksisterende havneomr\xc3\xa5dene, og i 1853 bygde Meiggs en omkring 500 meter lang pir (Meiggs Wharf) og h\xc3\xa5pte at skip ville foretrekke hans kaianlegg. Meiggs' pir l\xc3\xa5 imidlertid mer utsatt til for v\xc3\xa6ret enn kaiene i sentrum, og suksessen uteble. Stagnasjon i eiendomsmarkedet i 1854 gjorde at utvidelsen av byen nordover lot vente p\xc3\xa5 seg, og han fikk ikke solgt s\xc3\xa6rlig mange tomter. Meiggs hadde havnet i en situasjon der han hadde stor gjeld men lite inntekter. I desperasjon begynte han \xc3\xa5 forfalske kommunale utbetalingsfullmakter og bruke disse til \xc3\xa5 l\xc3\xa5ne mer penger. Han h\xc3\xa5pte at lykken snart skulle snu, men i 1854 var det bare et tidssp\xc3\xb8rsm\xc3\xa5l n\xc3\xa5r svindelen ville bli oppdaget. Meiggs kj\xc3\xb8pte barken \xc2\xabAmerican\xc2\xbb og utrustet henne for en lang sj\xc3\xb8reise. Den 6. oktober 1854 fortalte han bekjente at han og familien skulle ta seg en lystseilas rundt San Francisco Bay. Ikke lenge etter at han kastet loss stevnet briggen \xc2\xabAmerican\xc2\xbb ut Golden Gate og satte kursen ut mot storhavet. Han skulle aldri sette sine ben p\xc3\xa5 USAs jord igjen.\n_START_SECTION_\nChile\n_START_PARAGRAPH_\nEtter \xc3\xa5 ha v\xc3\xa6rt innom Tahiti i november 1854, ankom Meiggs med familie Talcahuano i Chile i begynnelsen av 1855. I mellomtiden ble en formell bedrageri-siktelse utferdiget mot Meiggs i California, men siden Chile og USA ikke hadde noen utleveringsavtale var han utenfor rekkevidden av Californias rettssystem. I Chile var det jernbane-mani. og snart var Meiggs involvert i bygging av jernbanelinjen mellom Valparaiso og hovedstaden Santiago. Hans f\xc3\xb8rste prosjekt var \xc3\xa5 bygge en jernbro over elven Maipo. Broen ble ferdig i 1859 og gjorde at nok en seksjon av linjen mellom Santiago og Valparaiso kunne \xc3\xa5pnes for trafikk. Tidligere anslag hadde antydet at fullf\xc3\xb8ring av linjen ville koste 23 millioner dollar, og det ville ta omtrent 8 \xc3\xa5r \xc3\xa5 bygge den. Under Meiggs' ledelse ble strekningen Quillota - Santiago bygd ferdig for 12 millioner p\xc3\xa5 fire \xc3\xa5r, noe som ga Meiggs en fortjeneste p\xc3\xa5 over \xc3\xa9n million dollar. \xc3\x85pningstoget i juli 1863 hadde med seg Chiles dav\xc3\xa6rende president Perez, regjeringen hans og erkebiskopen ombord sammen med Henry Meiggs. Hans rykte som en dyktig ingeni\xc3\xb8r gjorde at han fikk flere oppdrag fra Chiles myndigheter, og p\xc3\xa5 slutten av 1867 hadde han st\xc3\xa5tt for byggingen av omkring 320 kilometer med jernbanelinjer i Chile. Meiggs hadde skapt seg en formue, og hadde bygd seg et stort hus i Santiago. Han var ogs\xc3\xa5 sjener\xc3\xb8s b\xc3\xa5de n\xc3\xa5r det gjaldt feiringer og veldedighet, noe som gjorde at han var en popul\xc3\xa6r skikkelse i Chile.\n_START_SECTION_\nPeru\n_START_PARAGRAPH_\nMeiggs' rykte som jernbanebygger spredte seg til nabolandet Peru som i 1868 hadde knapt 100 kilometer med jernbanelinjer. Myndighetene kontaktet Meiggs og fikk overtalt ham til \xc3\xa5 ta p\xc3\xa5 seg byggingen av jernbanelinjen Mollendo - Arequipa (i dag en del av Ferrocarril del Sur). Strekningen p\xc3\xa5 172 kilometer ble offisielt \xc3\xa5pnet i januar 1871. I 1869 fikk han kontrakt p\xc3\xa5 \xc3\xa5 bygge en jernbanelinje mellom Lima og La Oroya over den vestlige tinderekken av Andesfjellene. Dette innebar at linjen m\xc3\xa5tte g\xc3\xa5 fra havniv\xc3\xa5 til over 4\xc2\xa0800 moh p\xc3\xa5 en strekning p\xc3\xa5 170 kilometer. Det seremonielle \xc2\xabf\xc3\xb8rste spadestikket\xc2\xbb p\xc3\xa5 det som etterhvert skulle bli Ferrocarril Central (FCC) ble tatt i 1870. Linjen til La Oroya ble ikke fullf\xc3\xb8rt f\xc3\xb8r i 1893, og var medvirkende til at Peru var p\xc3\xa5 konkursens rand i siste del av 1800-tallet. De \xc3\xb8konomiske vanskelighetene til Peru etter mordet p\xc3\xa5 Meiggs' st\xc3\xb8ttespiller og landets president Jos\xc3\xa9 Balta i 1872 gjorde ogs\xc3\xa5 at verdien p\xc3\xa5 statsobligasjonene Meiggs hadde f\xc3\xa5tt som betaling falt dramatisk. I 1874 stiftet han selskapet La Compa\xc3\xb1ia de Obras Publicas y Fomento del Peru og utstedte obligasjoner for \xc3\xa5 finansiere jernbanebyggingen. Tilliten til Perus valuta og statsobligasjoner var svekket, og tvil om l\xc3\xb8nnsomheten til de store jernbaneprosjektene gjorde at det var vanskelig \xc3\xa5 f\xc3\xa5 med utenlandske investorer. Meiggs d\xc3\xb8de f\xc3\xb8r FCC ble fullf\xc3\xb8rt, men linjestikkingen og tras\xc3\xa9valget var gjort under hans ledelse._NEWLINE_Da Meiggs d\xc3\xb8de 30. september 1877 hadde Peru over 1\xc2\xa0900 kilometer jernbane hvorav over 1\xc2\xa0100 kilometer var bygd under ledelse av Henry Meiggs. Mange av disse linjene er fortsatt i bruk (2014).\n_START_SECTION_\nPersonlig liv\n_START_PARAGRAPH_\nHenry Meiggs ble f\xc3\xb8dt 7. juli 1811 i Catskill, New York i USA. Foreldrene var Elisha og Fanny (pikenavn Williams) Meiggs, og Henry var den nest eldste i ungeflokken p\xc3\xa5 ni . 9. april 1832 giftet han seg med Gertrude Burns, og ett \xc3\xa5r etter f\xc3\xb8dte hun s\xc3\xb8nnen William. 7 m\xc3\xa5neder etter f\xc3\xb8dselen d\xc3\xb8de Gertrude, og Meiggs ble alene-far og enkemann. Den 7. september 1835 giftet han seg p\xc3\xa5 nytt med Caroline Doyle. I 1839 fikk Meiggs og Caroline sitt f\xc3\xb8rste barn sammen - s\xc3\xb8nnen Carroll, men han d\xc3\xb8de 3 uker etter sin 2-\xc3\xa5rs f\xc3\xb8dselsdag. I 1842 fikk de datteren Caroline (samme navn som moren), men lille Caroline d\xc3\xb8de tre m\xc3\xa5neder f\xc3\xb8r sin 2-\xc3\xa5rsdag. Etter \xc3\xa5 ha flyktet til Chile, fikk de sitt siste barn Fanny Kip 26. oktober 1856. Det var et hardt slag for Meiggs da hans kone Caroline d\xc3\xb8de 25. desember 1861 i Santiago. En ny tragedie rammet Meiggs i 1875 da s\xc3\xb8nnen Manfred d\xc3\xb8de, noe som f\xc3\xb8rte til at Meiggs mistet noe av sitt tidligere ukuelige p\xc3\xa5gangsmot Sommeren 1877 ble Meiggs syk og delvis lammet etter to hjerneslag. 30. september 1877 d\xc3\xb8de han i Lima etter omtrent 3 m\xc3\xa5neders sykeleie. Meiggs d\xc3\xb8de ikke som en fattig mann, selv om mye av formuen hans hadde forsvunnet i den turbulente \xc3\xb8konomiske situasjonen i Peru etter 1872._NEWLINE_Henry Meiggs' begravelse i Lima 2. oktober 1877 var en storslagen seremoni der 200 hestevogner og 20\xc2\xa0000 mennesker fulgte begravelsesprosesjonen. Han ligger begravet p\xc3\xa5 gravlunden Presb\xc3\xadtero Maestro i Lima.\n_START_SECTION_\nPost mortem\n_START_PARAGRAPH_\nMens Meiggs var travelt opptatt med jernbanebygging i Peru, fikk han foresp\xc3\xb8rsel fra den Costaricanske presidenten Tomas Guardia om \xc3\xa5 bygge en jernbanelinje fra Limon til San Jos\xc3\xa9. Meiggs tok p\xc3\xa5 seg oppgaven, men delegerte jobben til sin nev\xc3\xb8 Minor Cooper Keith. Jernbanelinjen i Costa Rica ble ikke fullf\xc3\xb8rt f\xc3\xb8r 14 \xc3\xa5r etter Henry Meiggs' d\xc3\xb8d. I Chile er en stasjon p\xc3\xa5 linjen Valparaiso - Santiago oppkalt etter ham (Enrique Meiggs). Fjelltoppen Monte Meiggs n\xc3\xa6r Perus Ferrocarril Centrals h\xc3\xb8yeste punkt er oppkalt etter ham, og ved sporet er det reist en bauta til minne om Meiggs. En steinblokk fra drivingen av Galera-tunnelen i Peru er brukt som gravmonument p\xc3\xa5 Meiggs' grav i Lima. I april 1944 (under andre verdenskrig) ble et libertyskip med skrognummer 2788 d\xc3\xb8pt \xc2\xabHenry Meiggs\xc2\xbb. Skipet ble hugget opp i 1971. I 1977 - 100 \xc3\xa5r etter hans d\xc3\xb8d - ble bedrageri-siktelsen mot ham formelt frafalt av Californias myndigheter."